मुख और मुँह, ये दोनों ही शब्द सामान्यत: हमारी उस इन्द्रिय की ओर संकेत करते हैं जिससे हम बोलते और आहार ग्रहण करते हैं लेकिन कभी कभी इन शब्दों का उपयोग चेहरे की केवल एक इन्द्रिय के ही नहीं कि जिसमें यह अवस्थित है, बल्कि पूरे चेहरे के लिए ही इस्तेमाल किया जाता है। उदाहरण के लिए जब हम मुख मलीन हो गया जैसे वाक्यांश का प्रयोग करते हैं तो यहाँ मुख से अर्थ चेहरे से, या मुख-मंडल से अथवा मुखाकृति से होता है। और इसी प्रकार जब हम कहते हैं कि मुँह धोलो, तो हमारा आशय पूरे चेहरे को धो लेने से होता है। मुख संस्कृत का शब्द है किन्तु मुँह ठेठ हिन्दी का शब्द है। हो सकता है ‘मुख-सुख’ के लिए हिन्दी में मुख का ‘मुँह’ हो गया हो। मुख की अपेक्षा मुँह आसानी से बोला जा सकता है। बहरहाल जब हम ‘मुख’ या ‘मुँह’ कहते हैं तो संदर्भानुसार चहरे और मुँह दोनों के लिए ही ये शब्द उपयोग में आते हैं।